2715

מכתב האם:

בני היקר והאהוב ביותר אפרים אלימלך נ"י

מכתבך היקר והאהוב קבלנו, ובשמחה רבה קראנו שהנך, בני יקירי, בריא ב"ה, ונמצא במיטבך .

שמחתנו היא ללא גבול ואינה ניתנת לתיאור, בקראנו שאתה נמצא בחברת אנשים כה מכובדים.

ובקשר לשידוכים שהנך מזכיר וכותב, הנך צודק, שעד כה לא היתה לך הצלחה בכך.

בני יקירי, אל נא תצטער על כך, כיון שכך נגזר וצריך היה לקרות. זיווגך ההגון והראוי לך – יגיע בזמן, ותראה ברכה והצלחה.

בני יקירי, הנך כותב שנעשה כאן שידוכים. חייבים על כן לשנס מתניים, והטוב ביותר יהיה – שתשלח מארץ ישראל בחורים צעירים ונראה לנו שזה יהיה הטוב ביותר.

(קטע הפוך מעל מכתב האם:)

עתה, מיילעך האהוב, אולי תוכל ויתאפשר הדבר לשלוח מארץ ישראל בחור צעיר. מיילעך האהוב והיקר, אינך יכול לשער בנפשך את גודל התמסרותך אלינו – הרי אתה מחייה ממש את נפשנו וחיינו.

(הקטע מתחת למכתב האם:)

יהי רצון שהקב"ה ישלם שכרך הטוב על כל הטוב שהנך גומל עמנו, אלמלא זאת כבר לא היינו בחיים...

2716

מכתב האב

ב"ה יום ה' לפר' בלק, תרצ"ט לפ"ק וולאצלאוויק

בני מחמד לבבי אפרים אלימלך נ"י

מכתבך היקר קיבלתי, ומתוך שמחה רבה קראתי שב"ה הנך חש בטוב, ושנזכה תמיד לשמוע ממך אך טוב.

אני מאד שמח לקרוא שהנך נפגש עם אנשים בעלי אמצעים, עשירים ובעלי אישיות כה נכבדה.

בקשר למה שכתבת שהרב גולד היה כאן, הרי הוא בא מאמריקה. ניהלתי עמו שיחות – הוא אדם חכם.

עתה, בענין שהנך כותב בקשר לשידוכים לבנות, הנך צודק ואני תומך בדעתך. אולם, בני יקירי, הרי מוטב יהיה שתתראה עמו בארץ, עבורה יהיה זה טוב יותר כיוון שברצונה לעלות לארץ ישראל.

לפלואקסער יש בן בישיבה, למדן גדול ונמצא בעניני שידוכים. תתראה עמו, יהיה זה רצוי עבור רייזלע. ועבור ביילע – יהיה זה טוב יותר עם מישהו מהארץ. היא מתכוננת ורוצה לעלות, ותוכל להתראות עמו שם.

כל החסידים והמכרים דורשים בשלומך הטוב.

ממני אביך דורש שלומך הטוב ישראל יוסף.